Kit me Tic Maber ki Cente | Jo me Ot ma Cwinygi Yom\nBUTE ME 4\nKit me Tic Maber ki Cente\n“Yub ducu cobbe maber ka kong ityeko nongo tam mabeco.”—Carolok 20:18\nWan ducu wamito cente wek wanong jami ma mitte pi jo me odiwa. (Carolok 30:8) Ngene kene gire ni, ‘lim twero gwoko ngat ma tye kwede.’ (Latitlok 7:12) Macalo jo munyomme, twero bedo tek me lok i kom cente, ento pe wuwek cente okel peko i nyomwu. (Jo Epeco 4:32) Luot myero gubed jo ma gene dok gumok tam kacel i kom kit me tic ki cente.\n1 WUYUB PULAN MABER\nGIN MA BAIBUL WACO: “Anga i kinwu ka mito gero ot ma wiye bor, ci pe kong kwongo bedo piny ka kwano wel lim ma mitte, ka ce etye kwede ma eromo tyekone?” (Luka 14:28) Pire tek ni wugo pulan kacel i kit ma wubitic kwede ki centewu. (Amoc 3:3) Wumok jami ma mitte ki wel cente ma wutwero tic kwede. (Carolok 31:16) Kadi bed itye ki cente me wilo gin moni, pe te lokke ni myero iwil. Temme pe me bedo ki den. Wuti ki cente ma wutye kwede keken.—Carolok 21:5; 22:7.\nKa pud wudong ki cente mo i tum dwe, wumok kacel kit ma wutwero tic kwede\nKa wutye ki banya, wuket yub me dwoko piny wel cente ma wutiyo kwede. Me labolle, wuromo tedo cam ma ka cito ka cam woko\n2 LOK LOK ADA DOK IBED KI NENO MUPORE\nGIN MA BAIBUL WACO: “Tamwa tye me timo gin maber, pe i nyim Lubanga keken, ento kadi wa i nyim dano bene.” (2 Jo Korint 8:21) Tit lok ada bot luoti i kom cente ma inongo.\nKare ducu peny tam pa luoti ka itye ka moko tam madok i kom tic ki cente. (Carolok 13:10) Lok i kom kit ma wutiyo kwede ki cente bikelo kuc i nyomwu. Nen mucarani calo centewu, pe calo centeni keni.—1 Temceo 5:8.\nWumok wel cente moni ma ngat acel acel twero tic kwede labongo penyo lawote\nPe kong ikur wang ma peko mo onen ka icak lok i kom cente\nKIT MA MYERO INEN KWEDE CENTE\nKadi bed ni cente pire tek, ento pe wuwek obal nyomwu nyo okeliwu par mapol ma konygi pe. (Matayo 6:25-34). Pe mitte ni myero ibed ki cente madwong wek inong mit pa kwo. Baibul wacci: “Wugwokke i paro lim.” (Luka 12:15) Pe tye gin mo ma cente twero wilone ma pire tek loyo nyommi. Pi meno, bed ma iyeng ki jami ma itye kwede, dok pe ibal wat macok ma itye kwede ki Lubanga. Ka itimo man, ci jo me otti bibedo ki yomcwiny dok ibinongo cwak pa Jehovah.—Jo Ibru 13:5.\nNgo ma waromo timone macalo jo me ot wek pe wapot i banya?\nAwene ma an ki luota wanyamo lok kacel i kom kit me tic ki centewa?\nNywakki Nywakki Kit me Tic Maber ki Cente